**Všeobecné podmienky uverejňovania údajov poskytovateľov**

**(ďalej len „VP“)**

**I. Úvodné ustanovenia**

 1.1 Slovenská komora zubných lekárov (ďalej len „SKZL“) vydáva tieto VP, ktoré upravujú podmienky uverejňovania údajov poskytovateľov zubno-lekárskej zdravotnej starostlivosti (ďalej len „Poskytovatelia“ alebo v jednotnom čísle „Poskytovateľ“) podľa bodu 2.1 za účelom informovania tretích osôb o prijímaní nových pacientov z príslušného samosprávneho kraja, na webovej stránke SKZL v časti určenej pre príslušnú regionálnu komoru zubných lekárov (ďalej len „Webová stránka“ a regionálna komora zubných lekárov ďalej len „RKZL“).

 1.2 Uverejňovanie údajov Poskytovateľov na Webovej stránke je bezplatné.

**II. Podmienky zverejnenia a odstránenia údajov Poskytovateľov**

2.1 Poskytovateľ je povinný zaslať sken žiadosti o uverejnenie údajov (ďalej len „Žiadosť“) v prílohe č. 1 VP na emailovú adresu príslušnej RKZL. Email, ktorým Poskytovateľ zaslal Žiadosť, musí byť uvedený aj ako kontaktný email v Žiadosti.

 2.2 Žiadosť Poskytovateľa sa považuje za doručenú až na základe jej potvrdenia z príslušnej RKZL.

 2.3 RKZL uverejní údaje Poskytovateľa v najkratšom možnom čase, ak nebude postupovať podľa bodu 2.4.

 2.4 RKZL si vyhradzuje právo neuverejniť alebo zrušiť už uverejnené údaje Poskytovateľa bez uvedenia dôvodu, o čom sa zaväzuje Poskytovateľa informovať.

 2.5 RKZL si vyhradzuje právo upraviť uverejnené údaje Poskytovateľa, tak aby zodpovedali údajom uverejneným vo voľne dostupných databázach, o čom sa zaväzuje Poskytovateľa informovať.

 2.6 Poskytovateľ v prípade, ak bude chcieť odstrániť uverejnené údaje pred dátumom konca ich uverejnenia uvedeného v Žiadosti, požiada príslušnú RKZL o ich odstránenie. RKZL odstráni uverejnené údaje do troch pracovných dni nasledujúcich po dni doručenia požiadavky Poskytovateľa.

**III. Zodpovednosť za škodu**

3.1 RKZL nezodpovedá za škodu, ktorá môže Poskytovateľovi alebo tretím osobám vzniknúť uverejnením údajov Poskytovateľa, vrátane ušlého zisku alebo straty akýchkoľvek dát.

3.2 RKZL nezodpovedá za škodu, ktorá môže Poskytovateľovi vzniknúť v dôsledku trvalej alebo prechodnej nemožnosti uverejňovania údajov Poskytovateľa na Webovej stránke.

3.3 RKZL nezodpovedá a negarantuje Poskytovateľovi alebo tretím osobám uzatvorenie dohody o poskytovaní zdravotnej starostlivosti.

3.4 Poskytovateľ sa zaväzuje, že ak budú voči príslušnej RKZL alebo SKZL vznesené akékoľvek nároky z dôvodu, že Poskytovateľ svojim konaním porušil akékoľvek práva tretích osôb, tieto nároky uspokojiť a príslušnú RKZL alebo SKZL v celom rozsahu odškodniť.

**IV. Spoločné a záverečné ustanovenia**

4.1 Všetky vzťahy neupravené vo VP sa riadia právnymi predpismi platnými v Slovenskej republike.

4.2 Tieto VP a ich prípadné zmeny a doplnenia nadobúdajú platnosť a účinnosť dňom ich zverejnenia na Webovej stránke.

4.3 RKZL si vyhradzuje právo jednostranne vykonávať zmeny VP. Zmenené VP sú účinné odo dňa ich zverejnenia na Webovej stránke. Zverejnené VP sa vzťahujú aj na žiadosť Poskytovateľa, ktorá bola príslušnej RKZL doručená ako aj údaje Poskytovateľa, ktoré boli zverejnené na Webovej stránke pred ich účinnosťou.

4.4 Tieto VP boli schválené radou SKZL dňa 18.06.2021.